钦定古今图书集成/明伦汇编/交谊典/第042卷 > 《与陈国英》前人
## 钦定古今图书集成/明伦汇编/交谊典/第042卷 > 《与陈国英》前人

别久矣。虽彼此音问疏阔，而消息动静时时及闻。国
英天资笃厚，加以静养日久，其所造当必大异于畴
昔，惜无因一面叩之耳。“凡人之学，不日进者必日退。
譬诸草木，生意日滋，则日益畅茂，苟生意日息，则亦
日就衰落矣。”国英之于此学，且十馀年矣，其日益畅
茂者乎？其日就衰落者乎？君子之学，非有同志之友
日相规切，则亦易以悠悠度日，而无有乎激励警发
之益。山中友朋，亦有以此学日相讲求者乎？孔子云：
“德之不修，学之不讲，是吾忧也。”而况于吾侪乎哉？